open-index/open-wikipedia-markdown huggingface dataset:
Jiska Gröhn

**Jiska Jeremia** **Gröhn** (s. 1989–1990 Halsua) on suomalainen teologi, entinen lähetystyöntekijä ja entinen poliitikko. Vuonna 2017 Gröhn toimi Suomen Kristillisdemokraattisten Nuorten puheenjohtajana. Aikaisemmin Gröhn on toiminut myös Varusmiesliiton hallituksessa ja sopimussotilaana Puolustusvoimissa sotilasdiakonina. Koulutukseltaan Gröhn on teologian maisteri. Vuodesta 2019 lähtien Gröhn työskenteli SLEY:n lähetystyöntekijänä Keniassa. 

Gröhn työskentelee opinto-ohjaajana Kokkolassa Keski-Pohjanmaan koulutusyhtymässä. Gröhn työskentelee Kälviällä Lucina Hagmanin koulussa opinto-ohjaajana ja ennen historian ja uskonnon opettajana. Aiemmin Gröhn on ollut peruskoulun opinto-ohjaajana, työpaikkanaan Isokylän koulu Kokkolassa. 

## Lähteet
Vaahtera-angervo

**Vaahtera-angervo** (*Mukdenia rossii*, syn. *Aceriphyllum rossii*) on rikkokasvien (Saxifragaceae) heimoon kuuluva kasvilaji.

Vaahtera-angervo on monivuotinen ruohovartinen kasvi, joka kasvaa samankaltaisina mättäinä kuin keijunkukat. Mättäät kasvavat noin 30 cm korkeiksi. Vaahtera-angervon lehdet ovat enintään 13 cm pitkiä, pyöreähköjä ja 5–9-liuskaisia. Kukat sijaitsevat haaraisissa terttumaisissa kukinnoissa, jotka kohoavat lehtien yläpuolelle noin 40 cm korkeuteen. Kukat ovat muodoltaan kellomaisia ja väriltään valkoisia. Vaahtera-angervo kukkii aikaisin keväällä huhtikuussa.

Vaahtera-angervo kasvaa alkuperäisenä kivisillä rinteillä ja jokilaaksoissa Kiinassa Mantšuriassa sekä Korean niemimaalla. Koristekasvina vaahtera-angervo menestyy kosteassa ja hyvin vettä läpäisevässä maaperässä puolivarjoisella kasvupaikalla. Kasvualueensa pohjoisosissa se selviää myös täydessä auringon valossa. Kasvupaikan vakaat kosteusolosuhteet ovat lajin kannalta merkittävät. Ajan kuluessa kasvit voivat levittäytyä maanalaisen juurakkonsa avulla ja suotuisilla kasvupaikoilla laji voi myös tuottaa siemeniä.

Vaahtera-angervon tieteellisen nimen lajinimi (*rossii*) viittaa 1777–1856 eläneeseen brittiläiseen Sir John Rossiin.

## Lähteet
* Missouri Botanical Garden: ''Mukdenia rossii'' 

## Aiheesta muualla
* Suomen Lajitietokeskus: Vaahtera-angervo (''Mukdenia rossii'')
* Puutarha.net: Vaahtera-angervo (''Mukdenia rossii'')
* Flora of China: ''Mukdenia rossii''
Euroopan kansanpuolueen nuoret

**Euroopan kansanpuolueen nuoret** (, lyh. **YEPP**) on Euroopan kansanpuolueen eurooppalainen nuorisojärjestö. Järjestö on perustettu vuonna 1997 ja se on keskusta-oikeistolaisten poliittisten nuorisojärjestöjen yhteistyöelin. YEPP on Euroopan suurin poliittinen nuorisojärjestö. Järjestöön kuuluu yhteensä 63 nuorisojärjestöä 39 maasta. YEPP:in hallitus valitaan kaksivuotiskaudelle. YEPP:n puheenjohtaja on ollut vuodesta 2025 lähtien itävaltalainen Euroopan parlamentin jäsen Sophia Kircher.

## Puheenjohtajat
* 1997–1999: Fredrik Reinfeldt (Ruotsi)
* 1999–2001: Michael Hahn (Saksa)
* 2001–2003: Rutger-Jan Hebben (Alankomaat)
* 2003–2005: Daniel Bautista (Espanja)
* 2005–2007: David Hansen (Norja)
* 2007–2009: Ioannis Smyrlis (Kreikka)
* 2009–2011: Laurent Schouteten (Ranska)
* 2011–2013: Csaba Dömötör (Unkari)
* 2013–2017: Konstantinos Kyranakis (Kreikka)
* 2017–2018: Andrianos Giannou (Romania)
* 2018 (vt.): Jim Lefebre (Itävalta)
* 2018–2025: Lídia Pereira (Portugali)
* 2025– Sophia Kircher (Itävalta)

## Lähteet

## Aiheesta muualla
* Euroopan kansanpuolueen nuorten verkkosivut
Tiina Tuomela

**Tiina Tuomela** (s. 1960 Pori) on suomalainen lääkäri ja poliitikko. Tuomela on toiminut Kristillisdemokraattien varapuheenjohtajana vuosina 2017–2019 ja uudelleen vuodesta 2021 lähtien. Koulutukseltaan Tuomela on lääketieteen ja kirurgian tohtori. Tuomela on Vantaan kaupunginvaltuutettu ja sosiaali- ja terveyslautakunnan jäsen.

Tuomela työskentelee lastenlääkärinä ja on perehtynyt lasten allergisiin sairauksiin sekä astman hoitoon. Tuomela on ollut kristillisdemokraattien ehdokas eduskuntavaaleissa 2015 ja 2019 sekä eurovaaleissa 2019. Tuomela on vuodesta 2018 toiminut Rekolan seurakunnan seurakuntaneuvoston ja Vantaan yhteisen kirkkovaltuuston jäsenenä. Tuomela on toiminut edustajana myös Euroopan kansanpuolueen naisjärjestössä.

## Lähteet
 

## Aiheesta muualla
* Tiina Tuomelan verkkosivut
William Saunders Crowdy

**William Saunders Crowdy** (1847–1908) oli afroamerikkalainen uskonnollinen johtaja. Hän oli yksi Black Hebrew Israelites -liikkeen alkuunpanijoista ja sen Church of God and Saints of Christ -alajärjestön perustaja.

## Elämäkerta
Crowdy syntyi orjaksi Marylandissa. Hän onnistui pakenemaan vuonna 1863 ja liittyi Unionin armeijaan, jossa hän oli kokin tehtävissä. Palveluksensa jälkeen hän asettui Guthrieen Oklahomaan, missä hän toimi diakonina paikallisessa baptistikirkossa ja oli vapaamuurarien aktiivinen jäsen. Hän asui väliaikaisesti Kansas Cityssä ja avioitui Lovey Yates Higginsin kanssa.

Vuonna 1893 Crowdyn käytöksen kerrotaan muuttuneen omituiseksi. Hän ei ollut aina tietoinen, jos hänelle yritettiin puhua, ja hän saattoi istua tuijottaen pitkiä ajanjaksoja. Hän myös liikutteli huuliaan päästämättä mitään ääntä. Hänen vaimonsa epäili häntä juopottelusta ja kielsi häntä osallistumasta vapaamuurarien tapaamisiin. Crowdy ei kuitenkaan ollut käyttänyt alkoholia, ja hän väitti olleensa yhteydessä Jumalaan ja saaneensa näkyjä, joissa häntä kehotettiin perustamaan "todellinen kirkko". Tämä huipentui kokemukseen, jossa hän kuuli äänen kehottavan häntä juoksemaan, ja hän asettui metsään nukkumaan; hän näki unen, jossa oli useita kirkkojen mukaan nimettyjä pöytiä oksennuksen peitossa, ja ainoassa puhtaassa pöydässä luki  "Church of God and Saints of Christ", ja hän sai säännöt seurakuntaa varten ja söi Raamatun. Tämän kokemuksen jälkeen hän alkoi keräämään seuraajia ympäri keskilänttä ja perusti ensimmäisen seurakuntansa Kansas Cityssä vuonna 1896. Pian seurakuntia perustettiin muuallekin Yhdysvaltoihin, ja Crowdy lähetti lähetyssaarnaajia myös Etelä-Afrikkaan vuonna 1903.

Crowdy opetti mustien, aasialaisten ja intiaanien olevan muinaisten israeliittien jälkeläisiä. Hänen seurakuntansa yhdisteli Vanhan Testamentin juutalaisia rituaaleja kristillisten oppien kanssa, mutta ajan myötä alensi Jeesuksen roolin Jumalasta profeetaksi. Hän käytti runsaasti vaikutteita vapaamuurariudesta, ja useat hänen oppilaansa olivat vapaamuurareita.

## Lähteet

* Jacob S. Dorman: *Black Israelites aka Black Jews aka Black Hebrews: Black Israelism, Black Judaism, Judaic Christianity*. Teoksessa Eugene V. Gallagher & William M. Ashcraft (toim.): *Introduction to New and Alternative Religions in America*. Greenwood, 2006.

### Viitteet
Chrząszcz

**Chrząszcz** () on puolalaisen kirjailijan Jan Brzechwan  runo, jota pidetään yhtenä vaikeimmin lausuttavista teksteistä puolalaisessa kirjallisuudessa. Se voi aiheuttaa ongelmia jopa aikuisille, äidinkieleltään puolankielisille. 

Runon ensimmäiset rivit:

Ensimmäinen säe ”W Szczebrzeszynie chrząszcz brzmi w trzcinie” (*Szczebrzeszynissä  kuoriainen ääntelee ruo'oissa.*) on puolankielinen kielivoimisteluloru.

Szczebrzeszynin kaupunkiin pystytettiin vuonna 2002 muistomerkki runon kuoriaiselle, ja siitä lähtien siellä on pidetty vuosittainen veistosfestivaali.
Championship

**Championship** voi tarkoittaa seuraavia asioita:
## Useiden urheilusarjojen nimenä
* Englannin mestaruussarja, 
* Skotlannin mestaruussarja, 
* Pohjois-Irlannin mestaruussarja, 
* Canadian Championship
Daniel Oliver

**Daniel Oliver** (6. helmikuuta 1830 – 21. joulukuuta 1916) oli englantilainen kasvitieteilijä ja myös kasvitieteilijänä tunnetun Francis Wall Oliverin isä. Daniel Oliverista käytetään tieteellisten nimien yhteydessä auktorilyhennettä **Oliv.**.

Daniel Oliver työskenteli Royal Botanic Gardensin herbaariokokoelmissa 1860–1890 ja kasvitieteen professorina Lontoon University Collegessa 1861–1888. Ollessaan professorina Oliver julkaisi John Stevens Henslowin käsikirjoitukseen ja materiaaleihin pohjautuvan teoksen *Lessons in Elementary Biology* vuonna 1864. Oliverin mukaan kirja olisi hyvä oppikirja perusasteen kouluihin sekä yleisesti nuorille, joille luokka- ja laboratorio-opetus ei ollut kaikkein ominta. Kirjasta otettiin useampia uusintapainoksia ainakin vuoteen 1891 asti.

Oliver palkittiin vastavalittuna jäsenenä vuonna 1893 Linnean Societyn kultamitalilla ja vuonna 1884 Royal Societyn mitalilla. Vuonna 1895 Philippe Édouard Léon van Tieghem kuvasi itäisessä Afrikassa kasvavan, Loranthaceae-heimoon kuuluvan kasvisuvun Daniel Oliverin mukaan nimellä *[[Oliverella]]*.

Oliver kuoli sydämenpysähdykseen talossaan Lontoossa vähän ennen joulua 1916.
Girl Like Me

**Girl Like Me** on yhdysvaltalaisyhtyeen Black Eyed Peasin ja kolumbialaisen laulaja-lauluntekijän Shakiran musiikkikappale. Sen julkaisi Epic Records Black Eyed Peasin Translation-studioalbumin viidentenä singlenä 19. kesäkuuta 2020. Kappaleen ovat sanoittaneet Black Eyed Peas, Shakira, Brendan Buckley, Johnny Goldstein, Albert Menendez sekä Tim Mitchell ja sen tuottivat will.i.am, Shakira sekä Johnny Goldstein. Kappaleen musiikkivideon ohjasi Rich Lee ja se julkaistiin 4. joulukuuta 2020.

"Girl Like Me" oli kansainvälinen menestys, sen päästyä singlelistan kärkeen El Salvadorissa sekä viiden parhaan joukkoon Belgian Valloniassa, Guatemalassa, Meksikossa, Panamassa, Paraguayssa, Perussa, Puerto Ricossa, Ranskassa ja Uruguayssa.

## Lähteet
Don’t Wait Up

**Don’t Wait Up** on kolumbialaislaulajan Shakiran musiikkikappale. Se julkaistiin hänen tulevan kahdennentoista studioalbumin ensimmäisenä singlenä 16. heinäkuuta 2021. Se on Shakiran ensimmäinen täysin englanninkielinen kappale sitten vuonna 2016 julkaistun kappaleen "Try Everything". Kappaleen musiikkivideon ohjasi Warren Fu ja se julkaistiin singlen julkaisupäivänä. Video kuvattiin Espanjan Teneriffalla.

"Don’t Wait Up" oli kaupallinen menestys, sen päästyä singlelistan kärkeen Guatemalassa ja laulajan kotimaassa Kolumbiassa sekä viiden parhaan joukkoon Costa Ricassa, Hondurasissa ja Paraguayssa.

## Lähteet
In the Morning

**In the Morning** on yhdysvaltalaislaulajan Jennifer Lopezin musiikkikappale. Se julkaistiin digitaalisesti ladattavana singlenä 27. marraskuuta 2020. Kappaleen ovat sanoittaneet Daniel Rondon, Jackson Foote, James Abrahart, Lopez, Jeremy Dussolliet, Johnny Simpson, Patrick Ingunza ja Tim Sommers, joista Foote sekä Simpson myös tuottivat sen. Kappaleen musiikkivideo julkaistiin 15. tammikuuta 2021. Videon ensiesitys tapahtui Triller-sovelluksessa.

"In the Morning" oli kaupallisesti huono menestys, sillä se pääsi singlelistalle ainoastaan Unkarissa. Lopez on esittänyt kappaleen ensimmäisen kerran livenä vuosittain esitettävässä uudenvuoden ohjelmassa Dick Clark’s New Year's Rockin’ Eve Manhattanin Times Squarella 31. joulukuuta 2020.

## Lähteet
Ě

**Ě, ě** on tšekin ja sorbin kielten aakkonen. Se on muodostettu kirjaimesta E lisäämällä siihen hattu. 

## Ě tšekin kielessä
Kirjain ě on jäänne muinaistšekin palatalisaatiosta. Alkuperäinen palataaliäänne, jat *ě*  katosi ja muuttui äänteeksi  tai , mutta säilyi kirjaimena.

Kirjain ei koskaan esiinny sananalkuisesti, ja sen äännearvo riippuu edeltävästä kirjaimesta:
*  kirjoitetaan *dě, tě, ně* eikä *ďe, ťe, ňe* (kuten *di, ti, ni*).
*  kirjoitetaan *bě, pě, vě, fě* eikä *bje, pje, vje, fje*. Joissakin sanoissa äänneyhdistelmät kuitenkin kirjoitetaan j:llä (kuten **''vj**ezd*, *o**bj**em*), koska *–je-* on osa sanavartaloa, ja *v-* ja *ob-* ovat etuliitteitä.
*  kirjoitetaan *mě* eikä *mňe*. Etymologisista syistä joissakin sanoissa kirjoitetaan *mně* (*je**mn**ý* -> *je**mn**ě'').
Cambia el Paso

**Cambia el Paso** on yhdysvaltalaislaulajan Jennifer Lopezin sekä puertoricolaislaulajan Rauw Alejandron musiikkikappale. Sen julkaisivat Nuyorican ja Sony Latin 5. heinäkuuta 2021. Kappaleen ovat sanoittaneet Lopez, Reggi El Auténtico, Georgia Ku, Andrés Castro, Jonas Jurström, Victor Thell, Mr. Naisgai, Caleb Calloway sekä Rauw Alejandro, joista Jurström ja Thell myös tuottivat sen. Kappaleen musiikkivideon ohjasi Jessy Terrero ja se julkaistiin 9. heinäkuuta 2021. Video kuvattiin Miami Beachillä 8.-9. kesäkuuta 2021.

"Cambia el Paso" oli kaupallisesti kohtalainen menestys, sen päästyä singlelistan kymmenen parhaan joukkoon Dominikaanisessa tasavallassa, Guatemalassa, Panamassa ja Puerto Ricossa. Lopez esitti kappaleen ensimmäisen kerran livenä Global Citizen Live-konsertissa New York Cityssä 26. syyskuuta 2021.

## Lähteet
Philippe Édouard Léon van Tieghem

**Philippe Édouard Léon van Tieghem** (19. huhtikuuta 1839 – 28. huhtikuuta 1914) oli ranskalainen kasvi- ja sienitieteilijä. Hän on tutkinut muun muassa kasvien taksonomiaa sekä kuvannut ja nimennyt monia kasvitaksoneita. Van Tieghem kirjoitti erityisen paljon Loranthaceae-heimoon liittyviä artikkeleita, ja monet hänen taksonomisista kirjoituksistaan ovat säilyneet tähän päivään asti. Van Tieghemistä käytetään tieteellisten nimien yhteydessä auktorilyhennettä **Tiegh.**.

Van Tieghemin isä oli tekstiilikauppias ja kuoli Martiniquella keltakuumeeseen ennen van Tieghemin syntymää. Van Tieghemin äiti kuoli myös pian hänen isänsä kuoleman jälkeen. Van Tieghem oli yksi vanhempiensa viidestä lapsesta.

Van Tieghem pääsi opiskelemaan École normale supérieuren korkeakouluun ja työskenteli sittemmin Louis Pasteurin laboratoriossa. Siellä van Tieghem tutustui sienten viljelyyn ja kehitti "van Tieghemin solun" eli kojeasetelman, jolla pystyttiin tarkastelemaan sienirihmaston kasvua mikroskoopilla. Vuonna 1864 van Tieghem saavutti tohtorin arvon fysikaalisissa tieteissä väitöskirjallaan *Recherches sur la fermentation de l'urée et de l'acide hippurique* ja kaksi vuotta myöhemmin luonnonhistoriassa. Vuosina 1873–1886 van Tieghem toimi opettajana Pariisin École Centrale -korkeakoulussa ja 1878–1914 professorina Ranskan kansallisessa luonnonhistorian museossa (Muséum national d'histoire naturelle). Vuonna 1876 van Tieghem kuvasi ensimmäisenä blastomykoosin.
Muinaissaksi

**Muinaissaksi** eli **muinaisalasaksa**, oli germaaninen kieli ja varhaisin kirjoitettu muoto alasaksan kielestä . Se on länsigermaaninen kieli, ja on läheistä sukua anglo-friisiläisille kielille.
Puikkiot

**Puikkiot** (*Kunkeliella*) on santelipuukasveihin eli santelikasveihin kuvattu kasvisuku, joka nykyisin yhdistetään hämähäkinruohoihin. Sukuun on kuulunut aiemmin neljä lajia, jotka esiintyvät luonnonvaraisina Kanariansaarilla.

## Lajit
* rotkopuikkio (*Kunkeliella canariensis* Stearn → *Thesium canariense* (Stearn) J.C.Manning & F.Forest) – kasvaa Gran Canarialla.
* mascanpuikkio (*Kunkeliella psilotoclada* (Svent.) Stearn → *Thesium psilotocladum* Svent.) – kasvaa Teneriffalla Mascan rotkossa.
* retamapuikkio (*Kunkeliella retamoides* A.Santos → *Thesium retamoides* (A.Santos) J.C.Manning & F.Forest)
* mehipuikkio (*Kunkeliella subsucculenta* Kämmer → * Thesium subsucculentum* (Kämmer) J.C.Manning & F.Forest)

## Lähteet
On My Way (Jennifer Lopezin kappale)

**On My Way** on yhdysvaltalaislaulajan Jennifer Lopezin musiikkikappale. Sen julkaisivat Universal Studios ja Sony Latin digitaalisesti ladattavana singlenä 18. marraskuuta 2021. Kappale on mukana vuonna 2022 julkaistavan elokuvan Marry Me soundtrack-levyllä. Kappaleen ovat sanoittaneet Ivy Adara, Leroy Clampitt sekä Michael Pollack ja sen tuotti Keith Hetrick. Kappaleen musiikkivideon ohjasi Santiago Salviche ja se julkaistiin 3. joulukuuta 2021.

"On My Way" ei ole toistaiseksi päässyt lainkaan singlelistoille. Lopez on esittänyt kappaleen ensimmäisen kerran livenä Global Citizen Live-konsertissa New York Cityssä 26. syyskuuta 2021.

## Lähteet
Pa’ Ti + Lonely

**Pa’ Ti** ja **Lonely** (kollektiivisesti viitataan muodossa **Pa’ Ti + Lonely**) ovat kaksi yhdysvaltalaislaulajan Jennifer Lopezin ja kolumbialaislaulajan Maluman musiikkikappaletta. Ne julkaisi Sony Music digitaalisesti ladattavina singleinä 24. syyskuuta 2020. "Pa’ Tin" ovat sanoittaneet Lopez, Maluma, Elena Rose, Jon Leone ja Edgar Barrera, joista kaksi viimeisintä tuotti sen. "Lonelyn" ovat puolestaan sanoittaneet Maluma, Lopez, Kevin Mauricio Jiménez Londoño ja Bryan Snaider Lezcano Chaverra "Chan El Genio", joista Kevin ja Genio myös tuottivat sen. "Pa’ Ti" on lajityypiltään keskitempoinen reggaeton-kappale, kun taas "Lonely" on hitaampi trap-kappale. Kappaleille toteutetun kaksiosaisen musiikkivideon ohjasi Jessy Terrero ja se julkaistiin singlen julkaisupäivänä. Video kuvattiin Yhdysvaltain Huntingtonissa ja New York Cityssä.

"Pa’ Ti" ja "Lonely" saivat pääosin positiivisen vastaanoton musiikkikriitikoilta, jotka ylistivät Lopezin ja Maluman välistä kemiaa. Kappaleista "Pa’ Ti" oli kaupallinen menestys, sen päästyä singlelistan kärkeen Bulgariassa ja Puerto Ricossa sekä viiden parhaan joukkoon Dominikaanisessa tasavallassa, Hondurasissa, Perussa ja Unkarissa. "Lonely" oli puolestaan huono menestys, sen päästyä singlelistalle ainoastaan Unkarissa.

## Lähteet
Kruunuhusaarikala

**Kruunuhusaarikala** (*Sargocentron diadema*) on oravakaloihin kuuluva kalalaji. Lajia tavataan indopasifiselta merialueelta. Sitä voidaan pitää myös riutta-akvaarioissa. 

## Koko ja ulkonäkö
Kruunuhusaarikala voi kasvaa suurimmillaan 17–21 cm pitkäksi, ja tavanomainen pituus on alle 13 cm. Lajin ruumis on soikea. Kalan selkäevä on pitkä ja kaksiosainen, etuosa on piikikäs. Kiduskannen edessä on myrkyllinen piikki. Kruunuhusaarikala on pohjaväriltään punainen, ja ruumiissa on valkoisia poikkiraitoja. Selkäevä on tummanpunainen tai musta, ja siinä on valkoinen raita.

## Levinneisyys ja elintavat
Kruunuhusaarikalan levinneisyysalue on laaja ja ulottuu Afrikan itärannikolta ja Punaiseltamereltä Havaijille ja Pitcairnsaarille. Lajin elinympäristöä ovat laguunit ja koralliriutat. Kala on yöaktiivinen ja liikkuu pieninä parvina. Kruunuhusaarikalan ravintoa ovat äyriäiset, nilviäiset ja madot. 

Kruunuhusaarikalaa voi pitää akvaarioissa, kunhan akvaario on riittävän tilava.

## Lähteet
Judaai (vuoden 1997 elokuva)

**Judaai** (; suomeksi ”Erottaminen”) on vuonna 1997 ensi-iltansa saanut intialainen hindinkielinen romanttinen draamakomediaelokuva, jonka ohjasi Raj Kanwar. Pääosia näyttelivät Anil Kapoor, Sridevi ja Urmila Matondkar. Elokuva kertoo ahneesta vaimosta Kajalista, joka rikkauden houkuttelemana suostuttelee miehensä menemään naimisiin toisen kerran.

## Näyttelijät

## Soundtrack

## Vastaanotto
Box Office India julisti *Judaain* ”superhitiksi”.

## Lähteet

## Aiheesta muualla
* 
*
Poonam Dhillon

**Poonam Dhillon** (; s. 18. huhtikuuta 1962 Kanpur, Uttar Pradesh, Intia) on intialainen näyttelijä ja poliitikko, joka on työskennellyt hindinkielisissä elokuvissa, teatterissa ja televisiossa. Hän on Miss Intia vuodelta 1977 ja aloitti pian näyttelijän uransa Yash Chopran vuonna 1978 ensi-iltansa saaneessa elokuvassa *[[Trishul (elokuva)|Trishul]]*. Hän liittyi Intian kansanpuolueeseen vuonna 2004 ja hänet nimitettiin puolueen Mumbain yksikön varapuheenjohtajaksi vuonna 2019.

## Yksityiselämä
Dhillon oli naimisissa tuottaja Ashok Thakerian kanssa vuosina 1988–1997 ja heillä on kaksi lasta, poika Anmol ja tytär Paloma.

## Valikoitu filmografia
* *[[Trishul (elokuva)|Trishul]]* (1978)
* *[[Noorie]]* (1979)
* *[[Kaala Patthar]]* (1979)
* *[[Red Rose (vuoden 1980 elokuva)|Red Rose]]* (1980)
* *[[Dard (vuoden 1981 elokuva)|Dard]]* (1981)
* *[[Sohni Mahiwal (vuoden 1984 elokuva)|Sohni Mahiwal]]* (1984)
* *[[Teri Meherbaniyan]]* (1985)
* *[[Karma (vuoden 1986 elokuva)|Karma]]* (1986)
* *[[Naam (vuoden 1986 elokuva)|Naam]]* (1986)
* *[[Judaai (vuoden 1997 elokuva)|Judaai]]* (1997)

## Lähteet

## Aiheesta muualla

* 
*
Hyvinvointiala Hali

**Hyvinvointiala Hali ry** () edustaa sosiaali- ja terveysalan yrityksiä ja järjestöjä. Halin jäseninä ovat noin 1500 yritystä ja järjestöä, jotka työllistävät yhteensä yli 100 000 sosiaali- ja terveysalan ammattilaista. Hali neuvottelee alan yleissitovat työehtosopimukset, neuvoo jäsenistöään ja tekee edunvalvontaa. Se on Elinkeinoelämän keskusliiton jäsen.

## Historia

Sosiaalialan Työnantajien ja Terveyspalvelualan Liiton jäsenet perustivat 3. kesäkuuta 2016 uuden sosiaali- ja terveyspalvelualan liiton, Hyvinvointialan liitto ry:n. Perustettu liitto aloitti toimintansa 1. tammikuuta 2017. Ensimmäiset kaksi vuotta liitto kulki nimellä Hyvinvointialan liitto. Sen ensimmäiseksi puheenjohtajaksi valittiin Helsingin Diakonissalaitoksen säätiön toimitusjohtaja Olli Holmström. Varapuheenjohtajiksi valittiin Terveystalo Oy:n toimitusjohtaja Yrjö Närhinen ja Attendo Oy:n viestintä- ja yhteiskuntasuhdejohtaja Lauri Korkeaoja. 

Toimitusjohtajana aloitti 1. joulukuuta 2016 Ulla-Maija Rajakangas. 

Vuodesta 2019 alkaen liitto on toiminut nimellä Hyvinvointiala Hali ry.

## Toiminta

Hali neuvottelee alan yleissitovat työehtosopimukset, kuten yksityisen sosiaalipalvelualan, terveyspalvelualan ja sosiaalialan järjestötyön työehtosopimukset. Hali valvoo jäsentensä yhteisiä etuja ja neuvoo jäsenistöään työoikeudellisissa ja elinkeinopoliittisissa kysymyksissä. 
 
Halin hallituksen puheenjohtaja vuonna 2024 on Mehiläisen toimitusjohtaja Janne-Olli Järvenpää. Toimitusjohtajana toimii Sanna Aunesluoma.

Halissa työskentelee noin 20 työmarkkinoiden, elinkeinopolitiikan, tiedontuotannon ja viestinnän ammattilaista. Yhdistyksen toimisto sijaitsee Helsingissä osoitteessa Eteläranta 10.

## Jäsenet

Halin jäseniä voivat olla sosiaali- ja terveyspalveluja tarjoavat työnantajat sekä työnantajina toimivat sosiaali- ja terveysjärjestöt. Sen jäsenistöön kuuluu noin 1500 sote-alan yritystä ja järjestöä. Yhteensä ne työllistävät yli 100 000 alan työntekijää. 

Yhdistyksen jäsenet tuottavat muun muassa vanhuspalveluita, lasten ja nuorten palveluita, lääkäripalveluita, työterveyshuollon palveluita, kuntoutusta, suun terveydenhuoltoa, päihde- ja mielenterveyspalveluita ja ensihoidon palveluita. 

Halin suurimmat jäsenet ovat Mehiläinen, Attendo, Suomen Terveystalo Oy, Pihlajalinna, Esperi, Helsingin Diakonissalaitos, Humana, KVPS Tukena Oy ja Med Group Oy.

## Puheenjohtajat ja toimitusjohtajat

**Puheenjohtajat**
*Olli Holmström, toimitusjohtaja, Helsingin Diakonissalaitoksen säätiö (1.1.2017−31.12.2017)
*Janne-Olli Järvenpää, toimitusjohtaja, Mehiläinen Oy (1.1.2018−31.12.2018) 
*Yrjö Närhinen, toimitusjohtaja, Terveystalo Oy (1.1.2019−31.12.2019)  
*Joni Aaltonen, toimitusjohtaja, Pihlajalinna Oyj (1.1.2020−31.12.2020)
*Ville Iho, toimitusjohtaja, Terveystalo Oy (1.1.2021−31.12.2022)
*Janne-Olli Järvenpää, toimitusjohtaja, Mehiläinen Oy (1.1.2023−)
**Toimitusjohtajat**
*Ulla-Maija Rajakangas (1.12.2016−30.9.2023)
*Sanna Aunesluoma (17.4.2024−)

## Lähteet

## Aiheesta muualla
* Hyvinvointialan kotisivut
Lucien Carr

**Lucien Carr** (1. maaliskuuta 1925 New York, Yhdysvallat – 28. tammikuuta 2005 Washington DC, Yhdysvallat) oli yhdysvaltalainen toimittaja. Hän oli alkuperäisiä New Yorkin beat-sukupolven jäseniä vaikkakaan ei kirjailija.

Juuri Carr esitteli toisilleen runoilijat Jack Kerouacin, Allen Ginsbergin ja William S. Burroughsin ja on sen ansiosta saanut suuntauksessa erityisaseman. Hän oli heteroseksuaali mutta joutui ajoittain homoseksuaalien ihastuksen kohteeksi. Heistä yksi oli David Kammerer, jonka läsnäolo alkoi käydä tunkeilevaksi. Carr puukotti hänet kuoliaaksi, kärsi kahden vuoden vankeusrangaistuksen ja hankki sittemmin vakituisen työpaikan United Pressistä, mikä oli vastoin beat-etiikkaa ja vieroitti hänet ystävistään. Kerouac kirjoitti tapauksesta sekä esikoisromaanissaan *The Town and the City* että viimeisessä romaanissaan *Vanity of Duluoz*. Kerouacin väitetään kirjoittaneen kirjansa *[[Matkalla]]* UP:n telex-nauhalle, toisten versioiden mukaan tapettirullalle. Carr ei  ollut julkisuudessa kirjailijana eikä erityisemmin pitänyt siitä, että ystäväpiiri omisti kirjojaan hänelle. Hän eli huomattavasti pitempään kuin New Yorkin beat-piirin muut jäsenet.

Carrin poika on kirjailija Caleb Carr, jonka rikosromaanista *The Alienist* saattaa löytää yhtymäkohtia beat-sukupolveen, vaikka hän itse on kieltänyt vaikutteet.

## Lähteet

## Aiheesta muualla
* Lucien Carr dies at 79, UPI 28.1.2005  (muistokirjoitus)
I due gladiatori

**I due gladiatori** on vuonna 1964 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Mario Caiano. 

## Näyttelijät

## Lähteet

## Aiheesta muualla
*
Kaunotar ja hirviö (täsmennyssivu)

**[[Kaunotar ja hirviö]]** on kansansatu.

**Kaunotar ja hirviö** voi tarkoittaa myös seuraavia asioita:
* Kaunotar ja hirviö (vuoden 1946 elokuva)
* Kaunotar ja hirviö (vuoden 1983 elokuva)
* Kaunotar ja hirviö (vuoden 1991 elokuva)
* Kaunotar ja hirviö (vuoden 1992 elokuva)
* Kaunotar ja hirviö (musikaali), 1994
* Kaunotar ja hirviö – Lumottu joulu, vuoden 1997 elokuva
* Kaunotar ja hirviö – Bellen lumottu maailma, vuoden 1998 elokuva.
Goodbye Gibraltar

**Goodbye Gibraltar** on Ulrika Bengtsin ohjaama ja käsikirjoittama suomalainen puolipitkä draama- ja komediaelokuva vuodelta 1993.

Elokuva on ihmissuhde-elokuva, joka käsittelee Minnan ja Sebastianin välistä suhdetta. He menevät naimisiin, mutta Minnan syrjähyppy Jean-Paulin kanssa sekoittaa asioita.

## Aiheesta muualla
* Goodbye Gibraltar - Yle Areena

## Lähteet
10 (täsmennyssivu)

**[[10]]** on vuosi 10.

**10** voi tarkoittaa myös seuraavia asioita:
* 10 (luku), luonnollinen luku
* 10 (Egotripin albumi)
* 10 (Harri Marstion albumi)
* 10 – nainen kuin unelma, vuoden 1979 elokuva.
Philip Lamantia

**Philip Lamantia** (23. lokakuuta 1927 San Francisco, Kalifornia, Yhdysvallat – 7. maaliskuuta 2005 San Francisco, Kalifornia, Yhdysvallat) oli yhdysvaltalainen kirjailija.

Lamantia kuului Yhdysvaltojen länsirannikon beat-yhteisöön. Runoilija Tom Clarkin mukaan Lamantian runoissa yhdistyvät Pyhä Teresa ja Arthur Rimbaud, sillä niissä yhdistyvät henkinen ja eroottinen, valo ja pimeys. Hän kulki runouden äärirajoille mutkikasta tietä.

Hänen vanhempansa olivat syntyneet Sisiliassa. Jo alakoulussa hän kirjoitteli Poelta vaikutteita saaneita runoja. Myöhemmin hänet erotettiin koulusta lyhyeksi aikaa "henkisen laiskuuden" vuoksi. Salvador Dalín ja Joan Mirón näyttelyn näkeminen high schoolin viimeisellä luokalla sai hänet innostumaan surrealismista. Hän lopetti koulun 16-vuotiaana ja muutti New Yorkiin.

Lamantia julkaisi esikoisteoksensa *Erotic Poems*  (1946) 19-vuotiaana. Palattuaan San Franciscoon hän kävi koulun loppuun, aloitti yliopisto-opinnot ja liittyi vallankumouksellisiin vasemmistolaisiin. Hän kirjoitti ja julkaisi koko ajan. Yliopisto-opinnot jäivät kesken, ja hän kokeili huumeiden avulla saatavia tietoisuuden tilan muutoksia ja liittyi beat-liikkeeseen. Kokoelman *Selected Poems, 1943–1966* ilmestyessä hän asui Espanjassa. Hän avioitui 1978 Nancy Joyce Petersin kanssa, ja tästä tuli City Lightsissa hänen kustannustoimittajansa.

## Suomennettuja runoja
Runot on suomentanut Ville Sutinen teoksesta *Bed of Sphinxes: New and Selected Poems*, 1943–1993 (1997)

Julkaisussa: *[[Kirjo (lehti)|Kirjo: kirjallisuus- ja kulttuurilehti]]*, 2007; nro 1 
* aikamatkaajan seremoniapidot,
* automaattinen maailma
* sanoja joita uneksin
* sivistynyt maailma
Julkaisussa: *[[Kerberos]]* 2005: nro 3
* sininen armo
* siviilimaailma
* ylimaallinen
* yön sisäinen imu

## Lähteet

## Kirjallisuutta
* Anu Virkkunen,  *Philip Lamantian runouden surrealistiset kuvat ja väkivalta- ja seksuaalisuus-teemojen ilmeneminen niissä*, julkaisematon laudaturtyö, Helsingin yliopisto 1972
Daimler Truck

**Daimler Truck AG** on yksi maailman suurimpia hyötyajoneuvovalmistajia 35 pääasiallisella sijainnillaan maailmanlaajuisesti ja noin 100&nbsp;000 työntekijällään. Daimler Truckin kotipaikka on Leinfelden-Echterdingenissa, Saksassa. Daimler Truck valmistaa kuorma-autoja Freightliner- ja Mercedes-Benz-merkkisinä sekä linja-autoja Mercedes-Benz ja Setra -merkeillä. Daimler Truck oli saksalaisen Daimler AG:n tytäryhtiö, kunnes se listautui Frankfurtin pörssiin 10. joulukuuta 2021.
Daimler Truck valmistaa dieselmoottoreita Mercedes-Benz-merkillä Sisu-kuorma-autoihin.

## Kuorma-automerkkejä
* BharatBenz
* Freightliner
* FUSO
* Mercedes-Benz
* Western Star

## Linja-automerkkejä
* Mercedes-Benz
* Setra
* Thomas Built Buses

## Lähteet

## Aiheesta muualla
* Daimler Truckin mediasivusto
Michael McClure

**Michael McClure** (20. lokakuuta 1932 – 4. toukokuuta 2020) oli yhdysvaltalainen runoilija. Hän kuului 1950-luvun beat-sukupolveen ja ”San Franciscon renessanssiksi” kutsuttuun kirjalliseen aaltoon.

McClure oli lukemassa oman runonsa "For the Death of a Hundred Whales" samassa beat-sukupolven nousua ennakoivassa maineikkaassa tilaisuudessa, jossa Allen Ginsberg luki runonsa "Howl" (Huuto) ensimmäisen kerran. McClure työskenteli yhteistyössä muusikoiden kanssa, ja *[[Los Angeles Times]]issa* häntä on sanottu Jim Morrisonin roolimalliksi.

Runojen lisäksi McClure kirjoitti 20 näytelmää ja musikaalia, joista *The Beard* on herättänyt kiistoja ja joutunut sensuurin kohteeksi mutta saanut myös palkintoja. Lisäksi hän on julkaissut esseekokoelmia. Hän on kirjoittanut esseitä esimerkiksi Bob Dylanista ja ympäristökysymyksistä. Janis Joplin on esittänyt hänen laulunsa “Mercedes Benz”. Hän kirjoitti myös artikkeleita, esimerkiksi lehtiin *[[Rolling Stone]]*, *[[Vanity Fair]]*, sekä kaksi romaania, *The Mad Cub* ja *The Adept*. Hänen kuolemansa jälkeen ilmestyi keväällä 2021 kokoelma *Mule Kick Blues*.

McCluren ensimmäinen puoliso oli Joanna Kinnison McClure, toinen kuvanveistäjä Amy Evans McClure.

## Suomennettuja runoja
* 99 teesiä (99 Theses), suom. Teemu Manninen, julkaisussa: *[[Tuli & Savu: runouslehti]]* 2005; nro 4

## Lähteet
* Rasmus Tillander, ''Dharmapummeja, mystiikkaa ja heroiinia – Hengellinen murroskausi Yhdysvaltojen beat-kirjailijayhteisössä 1950- ja 1960-luvuilla.'' Maisterin tutkinnon tutkielma, Helsingin yliopisto 2020, viitattu 10.12.2021

### Viitteet

## Aiheesta muualla
* Michael Mcclure Home Page, Thing.net 
* Michael Mcclure web resources, michael-mcclure.com 
* Michael Mcclure, Poetry Foundation 
* Michael McClure, Allen Ginsberg Project 6.5.2020
Seppo Hyyppä

**Seppo Hyyppä** (8. heinäkuuta 1933 Ylivieska – 23. kesäkuuta 2019 Helsinki) oli suomalainen yrittäjä ja yritysjohtaja, joka sai teollisuusneuvoksen arvonimen.

## Henkilöhistoria
Hyypän vanhemmat olivat konttoripäällikkö Arvo Johannes Hyyppä ja merkonomi Sirkka Krogerus ja puoliso vuodesta 1957 filosofian maisteri Sanna Larvala. Hyyppä tuli ylioppilaaksi Oulun lyseosta 1952 ja valmistui diplomi-insinööriksi Teknillisestä korkeakoulusta 1957. Hyyppä oli opintojensa aikana harjoittelija Suomessa, Norjassa ja Saksassa ja sai tuntumaa mekaanisen teollisuuden kehittymiseen. Valmistuttuaan aluksi matematiikkaa Seinäjoen tyttölyseossa opettanut Hyyppä meni 1961 töihin Ke-Ri -yhtiön sukkatehtaalle Tornioon, tehtaan tutkimuslaboratorion ja värjäämön päälliköksi. 

Virke-yrityksen toimitusjohtajaksi Orimattilaan Hyyppä siirtyi 1968 ja työskenteli tehtävässä aina eläköitymiseensä saakka vuonna 1993. Hyypän johdolla yritys kehitti tuotteitaan ja tuotantoaan, samoin kuin liiketoimintaansa. Vientikauppa muun muassa Skandinaviaan, Neuvostoliittoon, Saksaan  ja Itävaltaan kasvoi suotuisasti, vaikka itävienti sitten romahtikin. Parhaimmillaan yritys vei tuotteitaan lähes pariinkymmeneen maahan, tasavallan presidentin kansainvälistymispalkinnon se sai 1977 ja valtakunnallisen yrittäjäpalkinnon 1981. Hyyppä oli myös perustamassa 1983 tekstiilialan yritys Vogliaa Hämeenlinnaan ja sen sisaryritystä Parikkalaan.

Hyypällä oli useita vaatetusteollisuuden järjestö- ja luottamustehtäviä, kuten Vaatetusteollisuuden työnantajaliiton hallituksen puheenjohtajuus, Vatevan johtokunnan jäsenyys ja STK:n hallituksen jäsenyys. Hän osallistui liiketoiminnan puitteissa urheilun sponsorointiin ja kirjoitti eläkkeelle jäätyään liikkeenjohdon kokemuksistaan kaksi kirjaa. Teollisuusneuvoksen arvonimen hän sai vuonna 1985.

## Julkaisuja
* *Virke Voittaja: Maailmalla*, 1994
* *Virke Voittaja: Menestyksen eväät*, 1994

## Lähteet
Göteborgin konserttitalo

**Göteborgin konserttitalo** () on Nils Einar Erikssonin suunnittelema vuonna 1935 avattu konserttitalo Göteborgissa Götaplatsenilla.

Göteborgin konserttitalossa toimii Göteborgin sinfoniaorkesteri. Konsertit esitetään Suuressa salissa. Rakennuksessa on myös pienempi Stenhammar-sali.

Konserttitalo rakennettiin edellisen Hedenillä sijainneen rakennuksen palettua vuonna 1928. Suuri vaikutus oli Caroline Wijkin 700&nbsp;000 kruunun lahjoituksella.

## Lähteet
Etelä-Pohjanmaan musiikkiopisto

**Etelä-Pohjanmaan musiikkiopisto** () on vuonna 1937 perustettu musiikkioppilaitos, joka järjestää Suomen opetus- ja kulttuuriministeriön auktorisoimana musiikkiopetusta Seinäjoen seudulla. Opisto toimii Etelä-Pohjanmaan musiikkiopiston kannatusosakeyhtiön ylläpitämänä ja vastaanottaa lakisääteistä valtionapua.

Etelä-Pohjanmaan musiikkiopiston toiminta on suunnattu ensisijaisesti lapsille ja nuorille. Opetusta tarjotaan musiikkileikkikoulusta syventäviin opintoihin, ja lisäksi opistolla toimii vapaaosasto. Seinäjoen kaupunginorkesteri on musiikkiopiston yhteistyökumppani. Opisto on tehnyt myös kansainvälistä yhteistyötä eri toimijoiden kanssa Unkarissa, Italiassa, Ruotsissa, Virossa, Saksassa ja Vietnamissa.

Etelä-Pohjanmaan musiikkiopiston rehtori on Jarmo Anttila (s. 1956).

## Lähteet
Haminaholma

**Haminaholma** () on Pohjanlahdella Merikarvian rannikolla sijaitseva saari. Noin 50 hehtaarin suuruinen saari sijaitsee kunnan eteläosassa Porin rajalla noin puolen kilometrin päässä mantereesta. 

## Historia

1870-luvulla Haminaholmassa aloitti toimintansa ruotsalaisen liikemiehen P. Wikströmin persutama höyrysaha. Vuonna 1887 saha siirtyi Antti Ahlströmin omistukseen. Hän rakennutti saarelle myös oman kesähuvilansa sekä kansakoulun vuonna 1895. Saha toimi Ahlströmin kuoleman jälkeen 1900-luvun alkupuolelle saakka.

Suomen sisällissodan aikana helmikuussa 1918 saaressa ja mantereen puolella sijaitsevassa Pohjansahassa käytiin Ahlaisten rintaman taisteluita.

Haminaholma toimi puutavaran lastauspaikkana 1800-luvulta 1900-luvun alkupuolelle saakka. Haminaholman kaakkoisrannan mutapohjasta onkin löytynyt puurunkoinen hylky, jonka epäillään olevan proomu. Saaren itäpuolella on ollut rannan suuntainen satoja metrejä pitkä puinen laituri, johon alukset ovat kiinnittyneet. Laituripaalutus on edelleen näkyvissä. Talvisin puutavaraa tuotiin jäätä pitkin ja avoveden aikana ilmeisesti proomuilla. Proomujen jäännöksiä on havaittu myös saaren pohjoisrannalla. 

## Lähteet
Surinaminkvassia

**Surinaminkvassia** (*Quassia amara*) on kvassiakasvien (Simaroubaceae) heimoon kuuluva kasvilaji. Se on pienehkö ainavihanta pensas, jota kasvatetaan laajalti trooppisilla alueilla koristekasvina. Kasvi sisältää myös paljon lääketieteellisesti vaikuttavia aineita.

Surinaminkvassia on sademetsän alimpien kerrosten laji ja kasvaa kosteilla paikoilla. Luonnossa surinaminkvassiaa tavataan Etelä-Amerikan pohjoisosissa Venezuelasta Ranskan Guyanaan ulottuvalla alueella sekä Brasilian pohjoisosissa. Kasvatettuna laji pärjää tropiikissa kosteassa ilmastossa puolivarjossa kosteassa, mutta hyvin vettä läpäisevässä maaperässä.

## Lähteet
* Useful Tropical Plants: ''Quassia amara'' 
### Viitteet

## Aiheesta muualla
* JSTOR Global Plants: ''Quassia amara'' 
* Integrated Taxonomic Information System (ITIS): ''Quassia amara'' 
* Global Biodiversity Information Facility (GBIF): ''Quassia amara''
Hvide

**Hvide** oli tanskalainen keskiaikainen suurmiessuku, jonka kantaisä on **Skjalm Hvide** (k. 1113). Hän oli jaarlina kuningas Sven Estridinpojan ja tämän poikien aikana. Hänen pojallaan Asser Rigillä oli kaksi poikaa: kuuluisa piispa Absalon, ja urhoollinen soturi Esbern Snare (k. 1204). Tähän sukuun kuuluivat vielä Lundin arkkipiispa Andreas Sunonis (k. 1228), joka muun muassa otti osaa Valdemar II:n Voittajan tekemään Viron ristiretkeen, sekä mainitaan sen ristiretken johtajana, minkä tansk. kronikka kertoo v. 1202 tehdyn Tanskasta Suomeen, ja marski Stig Anderssen (k. 1293). Marski Stig oli 1275 sen apujoukon päällikkönä, jonka Eerik Klipping lähetti Maunu Ladonlukolle avuksi hänen taistellessaan veljeänsä Valdemaria vastaan.

## Katso myös
*Kristina Stigintytär Hvide

## Lähteet
Eriikka Väliahde

**Eriikka Väliahde** (s. 1980 Oulu) on suomalainen näyttelijä ja standup-koomikko

## Ura

Väliahde valmistui vuonna 2004 teatteritieteen maisteriksi ja näyttelijäksi Tampereen yliopiston teatterityön tutkinto-ohjelmasta. Samana vuonna hänet kiinnitettiin Tampereen Työväen Teatteriin. Siellä hänellä on ollut rooleja muiden muassa musikaaleissa *[[Patukkaooppera]]*, *[[Billy Elliot (musikaali)|Billy Elliot]]*, *[[Next to Normal]]* ja *[[The Addams Family (musikaali)|The Addams Family]]*. Väliahde on esiintynyt myös muiden muassa elokuvissa *[[Kaksipäisen kotkan varjossa]]* (2005) ja *[[Kääntöpiste]]* (2018) sekä sarjoissa *[[Pintaa syvemmältä]]* (2015) ja *[[Sorjonen]]* (2016–2018).

Vuonna 2020 Väliahde aloitti oman stand up -show'nsa, *Kiltin tytön syndrooman*. Hänen toinen esityksensä oli nimeltään *Vanhetessa paranee.*

Väliahteella on kaksi lasta.

## Teemat ja tyyli
Väliahde aloitti uransa näyttelijänä psykofyysisesti vaativissa rooleissa, joissa oli mukana surua ja menetyksiä. Siirtyminen stand up -komiikkaan sai alkunsa henkilökohtaisista menetyksistä ja huumorin löytämisestä vaikeina aikoina. Hänen komiikkansa käsittelee usein ruuhkavuosia ja naisten kokemaa huumorintarvetta.

## Palkinnot ja tunnustukset
Väliahteelle on myönnetty Kansan Sivistysrahaston Veikko Sinisalo -palkinto vuonna 2013.

## Lähteet

## Aiheesta muualla
*
Anna-Caren Sätherberg

**Anna-Caren Sätherberg** (s. 1964 Östersund) on ruotsalainen sosiaalidemokraattisen puolueen poliitikko. Hän on istunut valtiopäivillä vuodesta 2014 ja oli Ruotsin maaseutuministeri 2021–2022.
## Yksityiselämä
Sätherbergillä on kaksi lasta.
## Lähteet

## Aiheesta muualla
* Anna-Caren Sätherberg Ruotsin valtiopäivien verkkosivuilla 
* Anna-Caren Sätherberg Ruotsin hallituksen verkkosivuilla
Kääpiömistelit

**Kääpiömistelit** (*Arceuthobium*) on santelipuukasveihin eli santelikasveihin kuuluva loiskasvisuku. Siinä on 38 lajia, joita esiintyy Etelä-Euroopassa, Pohjois-Afrikassa, Aasiassa ja Pohjois-Amerikassa. Kääpiömistelit ovat mänty- ja sypressikasveihin kuuluvien havupuiden päällysloisia. Ne kasvavat havukasvien oksilla varpumaisina haarovina kasvustoina, jotka ovat paitsi vihreitä tai hyvin vaihtelevan värisiä. Lehdet ovat surkastuneet lähes näkymättömiin. Kukat ovat yksineuvoisia ja hedelmänä on yksisiemeninen tahmea marja.

## Lajeja
* Azorienkääpiömisteli (*Arceuthobium azoricum*)
* Katajankääpiömisteli (*Arceuthobium oxycedri*)
* Havunkääpiömisteli tai kääpiömisteli (*Arceuthobium pusillum*)

## Lähteet

## Aiheesta muualla
* Finto, Kassu – Kasvien suomenkieliset nimet: ''Arceuthobium''
* Suomen Lajitietokeskus: Kääpiömistelit – ''Arceuthobium''
* ITIS: ''Arceuthobium'' 
* Global Biodiversity Information Facility (GBIF): ''Arceuthobium'' 
* Flora of China: ''Arceuthobium'' 
* UniProt: Taxonomy - ''Arceuthobium''
Hugo Åström

**Hugo Wilhelm Åström** (28. heinäkuuta 1879 Oulu – 14. kesäkuuta 1929 Viipurin lähellä) oli suomalainen insinööri, kenkätehtailija ja toimitusjohtaja.

Hugo Åströmin vanhemmat olivat merikapteeni, tehtailija Isak Herman Åström ja Ida Maria Westerlund. Hän pääsi ylioppilaaksi Oulun ruotsalaisesta reaalilyseosta 1899 ja suoritti kemisti-insinööritutkinnon Polyteknillisessä opistossa 1903. Åström opiskeli myös ulkomailla Zürichin polyteknikumissa Sveitsissä 1903–1904 ja tutustui kenkäteollisuuteen Saksassa Düsseldorfin lähellä Wermelskirchenissä talvella 1904–1905 sekä Yhdysvalloissa Massachusettsin Lynnissä 1905.

Åström toimi kenkätehtailijana Oulussa veljensä Hjalmar Åströmin kanssa perustamassaan kenkätehdas Hugo & Hjalmar Åströmissä 1906–1915 ja hän oli sitten Pietarissa Skorohodin kenkätehtaan teknillisenä johtajana 1915–1918. Åström palasi Suomeen toukokuussa 1918, eli vuoden ajan Helsingissä ja asui sitten Pariisissa ja Wiesbadenissa Saksassa. Åström oli myös perustajana ja osakkaana 1918 perustetussa Helsingin Diskonttopankissa. Hän palasi Suomeen 1920-luvun alkupuolella ja oli vuoteen 1927 saakka Hyppösen Kenkätehdas Osakeyhtiön teknillisenä apulaisjohtajana. Hän oli sitten työssä kumiteollisuudessa ja oli viimeksi Osakeyhtiö Nurmen kumitehtaan toimitusjohtajana Viipurissa. Åström kuoli kesäkuussa 1929 auto-onnettomuudessa Viipurin lähellä Hietalassa kun henkilöauto, jossa hän oli matkustajana syöksyi alas rautatien ylittävältä maantiesillalta murrettuaan sillankaiteen.

Hugo Åström oli naimisissa vuodesta 1909 ranskalaisen Madeleine Elise Louise Moriquandin (k. Ranskassa) kanssa ja toisen kerran Kööpenhaminasta kotoisin olleen Ida Kirschen Carlotta Ennan kanssa. 

## Lähteet
Lenore Kandel

**Lenore Kandel** (14. tammikuuta 1932 New York, New York, Yhdysvallat – 18. lokakuuta 2009 San Francisco, Kalifornia, Yhdysvallat) oli yhdysvaltalainen runoilija. Hän kuului San Franciscon beat-ryhmään.

Kandelin vanhemmat olivat alunperin Venäjältä ja Mongoliasta, mutta hän asui isoäitinsä luona. Hän kirjoitti runoja jo lapsena. Hän muutti San Franciscoon 1960, jolloin meneillään oli beat-kauden loppuvaihe. Hän seurusteli beatkirjailija Lew Welchin kanssa ja ystävystyi beatryhmän jäsenten, muun muassa Gary Snyderin, Neal Cassadyn ja Allen Ginsbergin, kanssa. Jack Kerouac käyttää häntä teoksessaan *Big Sur* romaanihenkilönä nimellä Romana Swartz, ja kirjan henkilönimen Dave Wain takana on Kandelin miesystävä Welch. Kandelin runokirja *The Love Book* ilmestyi 1966 ja sai pornoleiman. Poliisi teki ratsian sitä myyvään kauppaan ja takavarikoi kirjat. Seuraava kirja *Word Alchemy* ilmestyi 1967. Siinä julkaistusta runosta on tuntemattoman suomentajan runosuomennos "Kiimaruno" ilmestynyt 1968 *[[Aamurusko (lehti)|Aamurusko]]*-nimisessä pienjulkaisussa.

Kandelin runot ovat paljon suorasukaisempia kuin ryhmän miesten tekstit ja herättivät selvästi enemmän pahennusta, vaikka jo Henry Miller oli käyttänyt yhtä voimakasta kieltä. Seksin ja huumeiden lisäksi Kandelin runoissa on viittauksia itämaisiin uskontoihin, mutta niissä on nähtävissä myös kristillisyyteen viittaavia sävyjä.

## Suomennettuja runoja
* "Kiimaruno", suomentajan nimi puuttuu, *Aamurusko* 1968:3
* ”To Fuck with Love Phase II”

## Huomioita

## Lähteet
*  Rasmus Tillander ''Dharmapummeja, mystiikkaa ja heroiinia'', Maisterin tutkinnon tutkielma, Helsingin yliopisto 2020

### Viitteet
Veijo Koponen

**Veijo Uolevi Koponen** (5. marraskuuta 1931 Lapinlahti – 11. kesäkuuta 1989 Kuopio) oli suomalainen yrittäjä ja yritysjohtaja, joka sai teollisuusneuvoksen arvonimen.

Koposen vanhemmat olivat toimitusjohtaja Antti Koponen ja Anna Ollikainen ja puoliso vuodesta 1953 kassanhoitaja Pirkko Kyllikki Uuttu. Koponen suoritti keskikoulun oppimäärän Kuopion lyseossa ja opiskeli sitten merkonomiksi. Hän työskenteli ensin metsätyönjohtajana, mutta meni sitten Essilän palvelukseen myyntimieheksi. Vuonna 1955 hänestä tuli yrityksen kaupallinen johtaja, aina 1960-luvun puoliväliin saakka. 

Tekstiiliyritys Pirettan Koponen perusti yhtiökumppaneidensa (mm. Piippa Lappalaisen) kanssa vuonna 1967. Menestyvä yritys sai valtakunnallisen yrittäjäpalkinnon 1974, Kuopion kaupungin yrittäjäpalkinnon 1979 ja tasavallan presidentin kansainvälistymispalkinnon 1988. Yrityksen pääomistajaksi Koponen tuli 1980-luvulla.

Koponen, joka sai teollisuusneuvoksen arvonimen  1987, oli aktiivinen alansa järjestöissä kuten Vatevassa, samoin kuin yrittäjien yhteistyössä. Hänet tunnettiin myös raviharrastuksestaan ja hän omisti Suonenjoella oman hevostallin. Koponen kuoli liikenneonnettomuudessa Kuopiossa kesällä 1989.

## Lähteet
Luumupapinmarja

**Luumupapinmarja** (*Ximenia americana*) on papinmarjojen (*Ximenia*) sukuun kuuluva kasvilaji. Se on kausivihanta ja piikkinen pensas tai puu, joka voi kasvaa 10 m korkeaksi, mutta jää tavallisesti matalammaksi. Rungon paksuus on vain harvoin yli 10 cm. Kasvissa olevat piikit ovat enintään noin 1 cm pituisia. Laji on myös kaksikotinen. Lajin hedelmät muistuttavat keltaisia luumuja ovat pituudeltaan noin 3 cm ja halkaisijaltaan noin 2,5 cm.

Luumupapinmarja kasvaa yleensä yksittäisenä puuna tai harvana ryhmänä avoimessa maastossa, savanneilla, rannikoilla, jokien varsilla tai kuivien metsien alakerroksissa. Luumupapinmarjaa tavataan luonnossa Etelä-Amerikassa, Afrikassa sekä Intiassa. Lajia myös kasvatetaan eri puolilla tropiikissa ja subtropiikissa sen syötävien hedelmien ja siementen vuoksi sekä koristekasvina.

## Lähteet
* Useful Tropical Plants: ''Ximenia americana'' 
### Viitteet

## Aiheesta muualla
* Laji.fi: Luumupapinmarja (''Ximenia americana'')
* JSTOR Global Plants: ''Ximenia americana'' 
* Integrated Taxonomic Information System (ITIS): ''Ximenia americana'' 
* Global Biodiversity Information Facility (GBIF): ''Ximenia americana''
Lauri Räsänen

**Lauri Ensio Räsänen** (21. elokuuta 1935 Viipuri – 12. joulukuuta 2004 Lappeenranta) oli suomalainen yrittäjä ja yritysjohtaja, joka sai teollisuusneuvoksen arvonimen.

Räsäsen vanhemmat olivat toimitusjohtaja Otto Räsänen ja konttorinhoitaja Maija Rissanen ja puoliso vuodesta 1956 kosmetologi Raili Pipinen. Räsänen työskenteli jo nuoresta isänsä johtamassa Viipurissa 1930 perustetussa perheyritys Itä-Suomen Kumikorjaamossa, joka siirtyi sotien jälkeen Lappeenrantaan. Tultuaan ylioppilaaksi Lappeenrannan lyseosta 1954 ja suoritettuaan merkonomin tutkinnon 1956 Liikemiesten Kauppaopistossa Helsingissä hänestä tuli yrityksen apulaisjohtaja ja myyntiedustaja. Isän kuoltua 1965 Räsänen siirtyi yrityksen toimitusjohtajaksi. 

Isko-nimen 1980-luvulla saanut yhtiö kehittyi Räsäsen johdolla merkittäväksi kumialan teollisuusyritykseksi, se oli muun muassa Skandinavian suurin raskaiden ajoneuvorenkaiden pinnoittaja. Pörssiyhtiö siitä tuli vuonna 1988. Lauri Räsänen, joka oli saanut edellisenä vuonna teollisuusneuvoksen arvonimen, luovutti yrityksen toimitusjohtajuuden pojalleen 1991. Räsäsellä oli alansa merkittäviä järjestötehtäviä sekä alueellisia ja yhteiskunnallisia luottamustoimia. Lappeenrannan teknillinen yliopisto promovoi Räsäsen kauppatieteiden kunniatohtoriksi keväällä 2003. Sotilasarvoltaan Räsänen oli reservin majuri.

## Lähteet
Johan Teodor Isotupa

**Johan Teodor Isotupa** (25. toukokuuta 1877 Orimattila – 15. helmikuuta 1934 Helsinki) oli suomalainen rakennusalalla toiminut liikemies.

Isotuvan vanhemmat olivat tilanomistaja Juho Henrik Isotupa (1850–1927) ja Maria Juhontytär Kausalainen (1854–1894). Isotupa oli naimisissa ruotsalaisen Adele Sofia Viktoria Sofia Victoria Söderholm-Borgin (s. 1869) kanssa.

Isotupa kävi maanviljelyskoulun ja oli aluksi maanviljelysalalla mutta hän ryhtyi sitten liikemieheksi ja kävi kauppakoulun Helsingissä. Hän vieraili myös Saksassa ja Sveitsissä perehtymässä rakennus-, sementti- ja kalkkiteollisuuteen. Liikemiehenä Isotupa toimi pääasiassa rakennusalalla ja eri liikkeiden johtotehtävissä. Isotupa perusti kalkkitehtaan Västanfjärdiin ja lisäksi hän perusti Hietalahden Puutavara Oy:n, Puhtaanapito Oy:n, Kolsan Maatila- ja Tiilitehtaan,  Puunvienti Oy:n sekä lähes kaksikymmentä taloyhtiötä Helsinkiin. Isotupa rakennutti useita taloja Helsinkiin. Hän oli viimeksi Liiketoimi Oy:n, Hietalahden Puutavara Oy:n, Puhtaanapito Oy:n ja Savon Tuolitehdas Oy:n toimitusjohtajana.

Isotupa oli pitkään Helsingin kaupungin verotuslautakunnan ja kaupungin puhtaanapitohallituksen jäsenenä. Hänen aloitteestaan perustettiin Helsingin pitäjän Vantaan suomalainen kansakoulu. Isotupa osallistui myös suojeluskuntatoimintaan.

Isotupa toimi Kansallis-Osake-Pankin Erottajan konttorin valvojana ja hän oli useita vuosia Kansallis-Osake-Pankin omistamien talojen ja tilojen hoitajana sekä kiinteistöjen arviomiehenä. Hän oli mukana useiden yhtiöiden hallituksissa yhdessä pankin Töölön (Turuntien) konttorin johtajan Toivo Waldemar Zimmermannin (1887–1935) kanssa.

## Lähteet
Lew Welch

**Lew Welch** (1928 Phoenix, Arizona, Yhdysvallat – 1971?) oli yhdysvaltalainen beatrunoilija.

Welch vaikutti San Franciscossa. Hän katosi Kalifornian vuoristoon ase mukanaan jätettyään masentuneen itsemurhaviestin ystävänsä, kirjailija Steve Sanfieldin luokse, jonka talossa hän oli majaillut. Ruumista ei ole löytynyt. Welch on Jack Kerouacin *[[Tuuliajolla Big Surissa|Big Surin]]* romaanihahmon David Wainin esikuva.

Welchin esikoisrunokokoelma *Wobbly Rock* ilmestyi 1960, ja vuonna 1965 ilmestyi kolme kirjaa. Hän opetti Kalifornian yliopiston sivupisteessä San Franciscossa 1965–1970. Hänen ystäväpiiriinsä kuului beat-sukupolven nimekkäitä kirjailijoita, kuten Gary Snyder, Lawrence Ferlinghetti, Allen Ginsberg, William Carlos Williams ja Jack Kerouac.

## Lähteet